DEĊIŻJONI TAL-KUMMISSJONI
tas-16 ta’ Diċembru 2009
dwar kontribuzzjoni finanzjarja Komunitajra għal 2009 għan-nefqa mill-Istati Membri għal ċerti proġetti fil-qasam tal-kontroll, l-ispezzjoni u s-sorveljanza tas-sajd
(notifikata bid-dokument numru C(2009) 9935)
(It-testi bid-Daniż, bil-Ġermaniż, bil-Grieg, bl-Ispanjol, bit-Taljan, bil-Latvjan, bl-Olandiż, bil-Portugiż, bir-Rumen, bl-Iżvediż, bl-Ingliż biss huma awtentiċi)
(2009/977/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 861/2006 tat-22 ta’ Mejju 2006 li jistabbilixxi miżuri finanzjarji Komunitarji għall-implimentazzjoni tal-Politika Komuni tas-Sajd u fil-qasam tal-Liġi tal-Baħar (1), u b’mod partikolari l-Artikolu 21 tiegħu,
Billi:
(1)
Abbażi tat-talbiet għal kofinanzjament Komunitarju li ġew ippreżentati mill-Istati Membri fil-programmi tal-kontroll tas-sajd tagħhom għall-2009, il-Kummissjoni adottat id-Deċiżjoni 2009/746/KE (2), li ħalliet ftit mill-baġit tal-2009 disponibbli għall-kontroll tas-sajd mhux użat.
(2)
Il-parti mhux użata tal-baġit tal-2009 issa għandha tiġi allokkata permezz ta’ Deċiżjoni ġdida.
(3)
F’konformità mal-Artikolu 21(2) tar-Regolament (KE) Nru 861/2006, l-Istati Membri ntalbu jippreżentaw rikjesti għal finanzjament addizzjonali relatati mal-oqsma ta’ prijorità ddefiniti mill-Kummissjoni, jiġifieri l-awtomazzjoni u l-ġestjoni tad-dejta, teknoloġiji ġodda, u seminars fil-qasam tas-sajd illegali, mhux rappurtat u mhux regolat (IUU).
(4)
Fuq dik il-bażi u b’kont tar-restrizzjonijiet baġitarji, rikjesti għal finanzjament Komunitarju relatat ma’ azzjonijiet bħal proġetti pilota, kif ukoll il-bini ta’ bastimenti u inġenji tal-ajru għas-sorveljanza, ġew irrifjutati peress li ma kinux parti mill-oqsma ta’ prijorità ddefiniti hawn fuq.
(5)
L-applikazzjonijiet li jirrigwardaw l-azzjonijiet elenkati fl-Artikolu 8(a) tar-Regolament (KE) Nru 861/2006 jistgħu jikkwalifikaw għall-finanzjament Komunitarju.
(6)
L-applikazzjonijiet għal finanzjament Komunitarju għandhom ikunu konformi mar-regoli stabbiliti fir-Regolament tal-Kummissjoni (KE) Nru 391/2007 (3).
(7)
Huwa xieraq li jiġu ffissati l-ammonti massimi u r-rata tal-kontribuzzjoni finanzjarja Komunitarja fil-limiti stabbiliti bl-Artikolu 15 tar-Regolament (KE) Nru 861/2006 u li jiġu stabbiliti l-kundizzjonijiet li bihom tista’ tingħata kontribuzzjoni bħal din.
(8)
Sabiex jitħeġġeġ l-investiment fl-azzjonijiet prijoritarji ddefiniti mill-Kummissjoni, u fid-dawl tal-impatt negattiv tal-kriżi finanzjarja fuq il-baġits tal-Istati Membri, in-nefqa relatata mal-oqsma ta’ prijorità msemmija hawn fuq għandha tibbenefika minn rata għolja ta’ kofinanzjament, fil-limiti stabbiliti bl-Artikolu 15 tar-Regolament (KE) Nru 861/2006.
(9)
Sabiex wieħed jikkwalifika għall-kontribuzzjoni, it-tagħmir tal-lokalizzazzjoni awtomatiku għandu jissodisfa r-rekwiżiti ffissati bir-Regolament tal-Kummissjoni (KE) Nru 2244/2003 tat-18 ta’ Diċembru 2003 li jistabbilixxi dispożizzjonijiet dettaljati dwar is-Sistemi ta’ Sorveljanza tal-Vapuri [bastimenti] bażata fuq satellita [bbażati fuq is-satelliti] (4).
(10)
Sabiex jikkwalifikaw għall-kontribuzzjoni, it-tagħmir ta’ reġistrazzjoni u rappurtar elettroniku abbord il-bastimenti tas-sajd għandhom jissodisfaw ir-rekwiżiti stipulati mir-Regolament tal-Kummissjoni (KE) Nru 1077/2008 tat-3 ta’ Novembru 2008 li jistabbilixxi regoli dettaljati dwar l-implimentazzjoni tar-Regolament tal-Kunsill (KE) Nru 1966/2006 dwar ir-reġistrazzjoni u r-rappurtar elettroniku tal-attivitajiet tas-sajd u dwar il-mezzi ta’ telerilevament u li jirrevoka r-Regolament (KE) Nru 1566/2007 (5).
(11)
Il-miżuri pprovduti f’din id-Deċiżjoni huma skont il-fehma tal-Kumitat għas-Sajd u l-Akkwakultura,
ADOTTAT DIN ID-DEĊIŻJONI:
Artikolu 1
Suġġett
Din id-Deċiżjoni tipprovdi għal kontribuzzjoni finanzjarja Komunitarja għall-2009 għan-nefqa li daħlu għaliha l-Istati Membri fl-2009 huma u jimplimentaw ċerti proġetti dwar monitoraġġ u sistemi ta’ kontroll applikabbli għall-politika komuni tas-sajd (PKS), kif jissemma fl-Artikolu 8(a) tar-Regolament (KE) Nru 861/2006. Tistabbilixxi l-ammont tal-kontribuzzjoni finanzjarja Komunitarja għal kull Stat Membru, ir-rata tal-kontribuzzjoni finanzjarja Komunitarja u l-kundizzjonijiet li skonthom tista’ tingħata tali kontribuzzjoni.
Artikolu 2
Għeluq tal-impenji pendenti
Il-ħlasijiet kollha li għalihom qed jintalab rimborż għandhom jitħallsu mill-Istat Membru kkonċernat sat-30 ta’ Ġunju 2013. Il-ħlasijiet mħallsa mill-Istat Membru wara din id-data ta’ skadenza ma għandhomx ikunu eliġibbli għar-rimborż. L-approprjazzjonijiet tal-baġit mhux użati relatati ma’ din id-Deċiżjoni għandhom jiġu diżimpenjati sa mhux aktar tard mill-31 ta’ Diċembru 2014.
Artikolu 3
Teknoloġiji ġodda u netwerks tal-IT
1. In-nefqa mġarrba, fir-rigward ta’ proġetti msemmija fl-Anness I, għax-xiri u l-istallazzjoni tat-teknoloġija informatika u l-assistenza teknika għaliha, u l-istabbiliment ta’ netwerks tal-IT sabiex tippermetti skambju ta’ dejta effiċjenti u sigur relatata mal-monitoraġġ, il-kontroll u s-sorveljanza tal-attivitajiet tas-sajd, għandha tikkwalifika għal kontribuzzjoni finanzjarja ta’ 50 % tan-nefqa eliġibbli fi ħdan il-limiti stabbiliti f’dak l-Anness.
2. Fil-każ ta’ nefqa fl-ambitu tal-Anness I, marbuta mas-sistema ta’ monitoraġġ tal-bastimenti (VMS), sistemi ta’ reġistrazzjoni u rappurtar elettroniċi (ERS) inkella sajd illegali, mhux rappurtat u mhux regolat (IUU), ir-rata ta’ kofinanzjament imsemmija fil-paragrafu 1 hija ta’ 95 %.
Artikolu 4
Tagħmir tal-lokalizzazzjoni awtomatiku
1. In-nefqa mġarrba, fir-rigward ta’ proġetti msemmija fl-Anness II, għax-xiri u l-armar abbord ta’ bastimenti tas-sajd ta’ tagħmir għal-lokalizzazzjoni awtomatiku li jippermetti li bastimenti jkunu jistgħu jiġu mmonitorjati mill-bogħod minn ċentru tal-monitoraġġ tas-sajd permezz tal-VMS għandha tikkwalifika għal kontribuzzjoni finanzjarja massima ta’ 95 % tan-nefqa eliġibbli, fil-limiti stipulati f’dak l-Anness.
2. Il-kontribuzzjoni finanzjarja msemmija fil-pargrafu 1 għandha tkun limitata għal EUR 1 500 kull bastiment.
3. Sabiex jikkwalifikaw għall-kontribuzzjoni finanzjarja msemmija fil-paragrafu 1, tagħmir tal-lokalizzazzjoni awtomatiku għandu jissodisfa r-rekwiżiti stipulati fir-Regolament (KE) Nru 2244/2003.
Artikolu 5
Sistemi ta’ reġistrazzjoni u ta’ rappurtar elettroniċi
In-nefqa mġarrba, fir-rigward ta’ proġetti msemmija fl-Anness III, għall-iżvilupp, ix-xiri, l-istallazzjoni u l-għajnuna teknika għall-komponenti meħtieġa għall-ERS, sabiex l-iskambju tad-dejta jkun effiċjenti u sigur fir-rigward tal-monitoraġġ, il-kontroll u s-sorveljanza tal-attivitajiet tas-sajd, għandha tikkwalifika għal kontribuzzjoni finanzjarja ta’ 95 % tan-nefqa eliġibbli fi ħdan il-limiti stipulati f’dak l-Anness.
Artikolu 6
Tagħmir ta’ reġistrazzjoni u ta’ rappurtar elettroniku
1. In-nefqa mġarrba, fir-rigward ta’ proġetti msemmija fl-Anness IV, għax-xiri u l-armar abbord ta’ bastimenti tas-sajd ta’ tagħmir tal-ERS li jippermetti li l-bastimenti jirreġistraw u jirrappurtaw elettronikament dejta dwar l-attivitajiet tas-sajd lil Ċentru tal-Monitoraġġ tas-Sajd, għandha tikkwalifika għal kontribuzzjoni finanzjarja ta’ 95 % tan-nefqa eliġibbli fi ħdan il-limiti stipulati f’dak l-Anness.
2. Il-kontribuzzjoni finanzjarja msemmija fil-paragrafu 1 għandha tkun limitata għal EUR 3 000 kull bastiment, bla ħsara għall-paragrafu 4.
3. Sabiex jikkwalifika għal kontribuzzjoni finanzjarja tagħmir tal-ERS għandu jissodisfa r-rekwiżiti stipulati fir-Regolament (KE) Nru 1077/2008.
4. Fil-każ ta’ tagħmir li jikkombina l-funzjonijiet ERS u VMS, u li jissodisfa r-rekwiżiti stipulati fir-Regolament (KE) Nru 2244/2003 u (KE) Nru 1077/2008, il-kontribuzzjoni msemmija fil-paragrafu 1 ta’ dan l-Artikolu għandha tkun limitata għal EUR 4 500.
Artikolu 7
Programmi ta’ taħriġ u ta’ skambju
1. In-nefqa mġarrba, fir-rigward ta’ proġetti msemmija fl-Anness V, fuq it-taħriġ u l-programmi ta’ skambju ta’ impjegati taċ-ċivil responsabbli għal xogħlijiet ta’ monitoraġġ, kontroll u sorveljanza fil-qasam tas-sajd għandha tikkwalifika għal kontribuzzjoni ta’ 50 % tan-nefqa eliġibbli fi ħdan il-limiti stipulati f’dak l-Anness.
2. Fil-każ ta’ nefqa skont l-Anness V taħt il-forma ta’ seminars relatati ma’ sajd IUU, ir-rata ta’ kofinanzjamenti msemmija fil-paragrafu 1 hija stabbilita għal 95 %.
Artikolu 8
Kontribuzzjoni totali massima Komunitarja għal kull Stat Membru
In-nefqa totali ppjanata, in-nefqa totali għal proġetti magħżula skont din id-Deċiżjoni u l-kontribuzzjoni totali massima Komunitarja kull Stat Membru allokata skont din id-Deċiżjoni huma kif ġej:
(f’Eur)
L-Istat Membru
In-nefqa ppjanata fil-programm nazzjonali għall-kontroll tas-sajd
In-nefqa għal proġetti magħżula skont din id-Deċiżjoni
Il-kontribuzzjoni Komunitarja
Id-Danimarka
3 638 843
1 143 733
1 057 867
Il-Ġermanja
2 426 282
1 017 000
828 400
L-Irlanda
1 143 000
800 000
300 000
Il-Greċja
2 500 000
907 895
525 000
Spanja
10 695 000
3 783 000
2 526 000
L-Italja
4 990 000
3 140 000
2 897 500
Il-Latvja
15 652
15 652
14 869
L-Olanda
1 910 000
450 000
427 500
Il-Portugall
7 439 055
4 171 655
2 635 194
Ir-Rumanija
15 600
15 600
7 800
L-Iżvezja
1 550 000
700 000
600 000
Ir-Renju Unit
1 153 763
911 161
779 870
Total
37 477 195
17 055 696
12 600 000
Artikolu 9
Destinatarji
Din id-Deċiżjoni hija indirizzata lir-Renju tad-Danimarka, ir-Repubblika Federali tal-Ġermanja, ir-Repubblika Ellenika, ir-Renju ta’ Spanja, ir-Repubblika Taljana, ir-Repubblika tal-Latvja, ir-Renju tal-Olanda, ir-Repubblika Portugiża, ir-Rumanija, ir-Renju tal-Iżvezja u r-Renju Unit tal-Gran Brittannja u l-Irlanda ta’ Fuq.
Magħmul fi Brussell, is-16 ta’ Diċembru 2009.